Parlement aanvaar wet teen vals kwalifikasies | Maroela Media
Parlement aanvaar wet teen vals kwalifikasies
Suid-Afrika het vandag 'n groot tree vorentoe gegee in die stryd teen diegene wat lieg oor hul kwalifikasies toe die Nasionale Vergadering die Wetsontwerp op die Nasionale Kwalifikasieraamwerk aanvaar het.
Dis nou reeds baie jare hier te lande, soos elders in die wêreld, 'n groot uitdaging dat mense jok oor hul kwalifikasies; dat hulle byvoorbeeld aanspraak maak op 'n doktorsgraad of ander kwalifikasie wat hulle nooit verwerf het nie.
Verskeie hooggeplaastes soos oudminister Pallo Jordan en die eertydse Suid-Afrikaanse ambassadeur Mohau Pheko is van die bekender voorbeelde daarvan en selfs oudpres. Jacob Zuma is in 'n stadium kortstondig deur 'n paar van die mindere ligte in die regering en die ANC as "doktor" aangespreek nadat 'n onbesonge Amerikaanse instelling 'n eredoktorsgraad aan hom toegeken het.
Daardie dae is nou verby want wanneer die president die wetsontwerp bekragtig wat vandag deur die Nasionale Vergadering aanvaar is, sal dit 'n kriminele oortreding wees om aanspraak te maak op kwalifikasies wat jy nie verwerf het nie.
Voorts gee die wetgewing tande aan die owerhede om op te tree teen plaaslike instellings wat substandaard kwalifikasies toeken. Die owerhede sal ook boek hou van watter oorsese kwalifikasies in Suid-Afrika erken word – en dus op watter kwalifikasies hier aanspraak gemaak kan word.
Om te keer dat enkeling-kansvatters deur die net glip, gaan die owerhede ook 'n register hou waarin aangeteken sal word oor watter professionele kwalifikasies elke Suid-Afrikaner beskik … en wee die een wat op meer aanspraak maak as op dit wat korrek bekom is – 'n kriminele rekord is sy of haar voorland.
Die enigste party wat teen die wetsontwerp gestem het was die DA, wat weliswaar die optrede teen kwalifikasiebedrog steun maar meen die wetsontwerp is 'n onuitvoerbare burokratiese oordadigheid wat werkskepping sal benadeel.
Die wetsontwerp is aanvaar met 207 stemme teen 67 en sal nou deur die Nasionale Raad van Provinsies gedebatteer word.
SAUK versuim om vaardighede-oudit te lewer
Ons sal nie gedreig word nie, sê Scopa-LP's
Dank solank die hele kabinet af.
soos wat carl niehuas 'n paar jaar gelede probeer bereik het nadat hy ingeskryf het om dr te word en by eerste eksamen opgeskop het, toe almal 'n rat voor die oe probeer draai dat hy ook 'n dokter is, ha,ha,ha,he,he
te veel dokters en doktore in die kabinet van ons hool
Ek was onder die indruk dat jy net 'n tronkvoël kwalifikasie nodig het om bo uit te kom.
Baie goeie nuus. Selfs in baie kerke is elke 2de lidmaat n pastoor en of doktor.
Dit sal die land weer help groei mens aanspoor om by goeie en erkende instansies te studeer.
Sterkte met die instandhouding van daardie register. Hoeveel gaan dit weer die land kos om die ding in stand te hou? En wie moet ons omkoop om ook 'n Dr. voor ons naampies te sit op die ou registertjie?